Document ID: 32014D0442

IZVEDBENI SKLEP KOMISIJE
z dne 7. julija 2014
o odobritvi načrtov za izkoreninjenje afriške prašičje kuge pri divjih prašičih na nekaterih območjih Litve in Poljske
(notificirano pod dokumentarno številko C(2014) 4551)
(Besedilo v litovskem in poljskem jeziku je edino verodostojno)
(2014/442/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 2002/60/ES z dne 27. junija 2002 o določitvi posebnih ukrepov za nadzor nad afriško prašičjo kugo in o spremembi Direktive 92/119/EGS v zvezi z nalezljivo ohromelostjo prašičev ter afriško prašičjo kugo (1) in zlasti člena 16 Direktive,
ob upoštevanju naslednjega:
(1)
Direktiva 2002/60/ES je uvedla minimalne ukrepe Unije za nadzor nad afriško prašičjo kugo, vključno s tistimi, ki se uporabljajo v primeru potrditve prisotnosti afriške prašičje kuge pri divjih prašičih.
(2)
Na začetku leta 2014 sta Litva in Poljska potrdili prisotnost afriške prašičje kuge pri divjih prašičih na meji z Belorusijo in sprejeli ukrepe za nadzor bolezni, kakor je določeno v Direktivi 2002/60/ES. Za določitev ustreznih nadzornih ukrepov in preprečitev širjenja bolezni je bil v Prilogi k Izvedbenemu sklepu Komisije 2014/178/EU vzpostavljen seznam Unije z območji visokega tveganja (2). V delih I in II navedene priloge so navedena območja v Litvi in na Poljskem, kjer se bodo izvajali načrti izkoreninjenja.
(3)
Ob upoštevanju epidemioloških razmer in v skladu z Direktivo 2002/60/ES sta Litva in Poljska Komisiji predložili načrt za izkoreninjenje afriške prašičje kuge na zadevnih območjih navedenih držav članic.
(4)
Komisije je preučila načrta, ki sta ju predložili Litva in Poljska, in ugotovila, da izpolnjujeta zahteve iz Direktive 2002/60/ES.
(5)
Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Načrt, ki ga je Litva 22. aprila 2014 predložila za izkoreninjenje afriške prašičje kuge z območij iz Priloge k Izvedbenemu sklepu 2014/178/EU, se odobri.
Člen 2
Načrt, ki ga je Poljska 14. maja 2014 predložila za izkoreninjenje afriške prašičje kuge z območij iz Priloge k Izvedbenemu sklepu 2014/178/EU, se odobri.
Člen 3
Litva in Poljska sprejmeta zakone in druge predpise, potrebne za izvajanje načrtov iz členov 1 in 2.
Člen 4
Ta sklep je naslovljena na Republiko Litvo in Republiko Poljsko.
V Bruslju, 7. julija 2014

Labels: 20
18
6